Tulen kutsu
Siuhuvat, viuhuvat koneiden remmit,
 Vasara iskuja jakaa,
 Liehtoen, kiehtoen leiskuvi liekki
 Ahjosta, akkunan takaa.

 Hiipivät, kiipivät tomujen pilvet,
 Häilyen kattohon asti,
 Huristen, suristen koneissa pyörät
 Pyörivät rattoisasti.

 Häärivi, käärivi hihansa seppä,
 Asettuu ahjonsa eteen.
 Sihisten, pihisten tulinen teräs
 Painuvi mustaan veteen.

 ***

 Kun katsoin hetken tuota,
 Niin kaihon sieluun sain.
 Ma tunsin: tuli kutsuu mua
 Luo työn ja raatajain,
 Luo koneen, liekin, humun
 Ja työläisveljien
 Ja tehtaan pölyn, sumun
 Ja suurten aatteiden.

1909